છેલ્લા કેટલાક સમયથી પલસાણા, બલેશ્વર, તાંતીથૈયા, જોળવા, કડોદરા, વરેલી, ચલથાણ વિસ્તારમાં આવેલા કેટલાક ઉદ્યોગોમાંથી ફેલાવાતા પ્રદૂષણના મામલે જનતા પરેશાન થઈ ઊઠી છે, અગાઉ આ વિસ્તારની જનતાએ પ્રદૂષણ સામે ખુલ્લો જંગ છેડીને પલસાણા મામલતદારને ઉદ્યોગો દ્વારા ફેલાવાતું પ્રદૂષણ દૂર કરવાની માંગણી કરતું આવેદનપત્ર આપ્યું હતું, જેમાં જણાવાયું હતું કે, બલેશ્વર-પલસાણા વિસ્તારમાં આવેલી તમામ ડાઈંગ અને કેમિકલ મિલ દ્વારા ઉચ્ચકક્ષાની ક્વોલિટીનું સરકારી નિયમ પ્રમાણેનું બળતણ વાપરવાની જગ્યાએ તમામ ડાઈંગ મિલોમાં જૂના ટાયરો, કપડા, વેસ્ટેજ, ગાભા, પ્લાસ્ટિકના વેસ્ટેજનું બળતણ વાપરવાના કારણે ડાઈંગ મિલનો પ્રદૂષિત ધુમાડો અને ઊડતી રાખથી તેમજ રાત્રે છોડાતા ગંદા પાણી, ઝેરી ગેસથી ગામમાં રહેલા તમામ લોકોના આરોગ્યને નુકસાન થઈ રહ્યું છે,  આ ઉપરાંત રાત્રીમાં છોડવામાં આવતા ઝેરી ગેસથી આજુબાજુના ગામોમાં ધુમ્મસિયું વાતાવરણ ફેલાઈ જાય છે, તથા રાત્રે ખૂબ જ દુર્ગંધ આવે છે.